b"\n_START_ARTICLE_\nLlac Chelan\n_START_SECTION_\nCaracter\xc3\xadstiques\n_START_PARAGRAPH_\nEl llac t\xc3\xa9 dues zones diferenciades: Wapato i Lucerne. Wapato \xc3\xa9s la zona m\xc3\xa9s petita, amb escassa fond\xc3\xa0ria, formada per un glacial, els sediments del qual encara resten entre el fons del llac i la roca. Lucerne, en canvi, es va formar de manera independent i ocupa una major \xc3\xa0rea. \xc3\x89s aqu\xc3\xad on el llac assoleix la seva profunditat caracter\xc3\xadstica. Cont\xc3\xa9 el 92% del volum total d'aigua del llac. Aquesta aigua arriba de forma majorit\xc3\xa0ria de dos rius que desemboquen al Chelan: el riu Stehekin (que aporta el 65% del cabal total) i el Railroad Creek. La resta de l'aigua prov\xc3\xa9 de les precipitacions en forma de pluja i neu (la zona t\xc3\xa9 un clima fred). El llac Chelan desemboca en el riu hom\xc3\xb2nim._NEWLINE_El llac est\xc3\xa0 relativament a\xc3\xafllat. Les poblacions m\xc3\xa9s properes s\xc3\xb3n les de Chelan i Manson i entre les dues no sumen 5000 residents estables. Hi ha resid\xc3\xa8ncies particulars i comunitats que han buscar el recer del llac per establir-s'hi, per\xc3\xb2 s\xc3\xb3n d'esc\xc3\xa0s nombre d'habitants. El terreny dels voltants \xc3\xa9s muntanyenc i bosc\xc3\xb3s, amb escasses zones de platja o costa accessible, donada l'estretor del llac en molts punts. _NEWLINE_El llac cont\xc3\xa9 abund\xc3\xa0ncia de peixos, per la qual cosa la pesca recreativa \xc3\xa9s una de les activitats principals. Hi viuen esp\xc3\xa8cies com el Salvelinus confluentus, la truita de Westslope, el Catostomus macrocheilus, el Catostomus catostomus, el Catostomus columbianus, el Ptychocheilus oregonensis, el Mylocheilus caurinus, el Richardsonius balteatus, el Prosopium williamsoni, el Prosopium coulterii, el Oncorhynchus clarkii bouvieri, la truita de rierol, el salm\xc3\xb3 vermell, i el Salvelinus namaycush, que assoleix en aquest llac els r\xc3\xa8cords d'exemplars grossos. _NEWLINE_Tota la zona que envolta el llac ha estat declarada parc natural, el parc de la Lake Chelan National Recreation Area, que al seu torn forma part del Parc Nacional de les Cascades del Nord. Aquesta protecci\xc3\xb3 limita l'acc\xc3\xa9s en vehicle privat, l'edificaci\xc3\xb3 i les activitats que es poden dur a terme als boscos de les ribes (en la major part es tracta de turisme esportiu), aix\xc3\xad com preserva la fauna local."